En halvering i det forventede antal vacciner fra medicinalfirmaet Pfizer/BioNTech tvinger nu Region Nordjylland til at sætte vaccinationsplanerne på pause, det oplyser regionen i en pressemeddelelse. Det var ellers planen, at vaccinationer af gruppe 5, som omfatter borgere med særlig risiko, skulle påbegyndes i denne uge. Men da de borgere, der har fået første stik, skal have deres anden dosis, har regionen valgt at prioritere dem. De grupper, der lige nu sættes på pause, omfatter en mindre gruppe hospitalspersonale og kommunale plejehjemspersonale samt borgere, der er i særlig risiko (gruppe 5) samt en række sociale tilbud, som ellers var planlagt til at skulle have første stik i denne uge. Regionen oplyser, at når der er afklaring om de kommende ugers leverancer, aktiveres planen for at vaccinere disse grupper igen. Region Nordjylland og de 11 nordjyske kommuner har fået vaccineret størstedelen af borgerne i gruppe 2, som er borgere over 65 år, der modtager personlig pleje og praktisk hjælp. Der er 22 vaccinationssteder i Nordjylland, hvilket betyder, at der er mellem et og fire steder i hver kommune i regionen, hvor borgere kan blive vaccineret.

Opsummering:
Det midlertidige stop i vaccinationsplanen skyldes færre leverancer af vaccinen fra Pfizer/BioNTech.